“ዶላሩ በመቅረቱ ከጉዳቱ ይልቅ ጠቀሜታው ያመዝንብኛል።”  ዶክተር አረጋ ሹመቴ
በአሜሪካ የኢትዮጵያ አምባሳደር ፍጹም አረጋ አሜሪካ ለኢትዮጵያ የመደበችው 130 ሚሊዮን የአሜሪካን ዶላር እንዳይሰጥ መወሰኗን በትዊተር ገፃቸው አሳውቀዋል፡፡ ጉዳዩ በኢትዮጵያ ሕዝብ ገንዘብ እየተገነባ ካለው ከታላቁ ሕዳሴ ግድብ ጋር እንደሚያያዝም አምባሳደሩ ጠቅሰዋል፡፡ ከሚመለከታቸው የአሜሪካ ባለስልጣናት ጋር ምክክር ከተካሄደ በኋላም ገንዘቡ እንዳይሰጥ የተወሰነው በጊዜያዊነት እንዲቆይ (Temporary pause) ለማድረግ መሆኑን በማኅበራዊ ገፃቸው ላይ ጽፈዋል፡፡ አብመድም የአሜሪካ የገንዘብ ድጋፍ መዘግየቱ ወይም መቋረጡ አንደምታው ምን ይሆን? የሚያመጣው ተፅዕኖስ? ሲል በደብረ ማርቆስ ዩኒቨርሲቲ የምጣኔ ሃብት መምህሩ ዶክተር አረጋ ሹምቴን ጠይቋል፡፡ ጉዳዩ ከማኅበራዊ ጫናው ይልቅ ፖለቲካዊና ምጣኔ ሃብታዊ ተፅዕኖው የበለጠ እንደሆነ  ዶክተር አረጋ ተናግረዋል፡፡ በምጣኔ ሃብታዊ ጠቀሜታው ገንዘቡ ቢገኝ ኖሮ በኢትዮጵያ የተጀመሩ ፕሮጀክቶችን ለመደገፍና ለማስጨረስ መዋል እንደሚችል ጠቁመዋል፡፡ በፖለቲካዊ ጠቀሜታው ደግሞ የሁለቱን ሀገራት ግንኙነት በማስቀጠልና ወደ ተሻለ ደረጃ በማሸጋገር ሚናው የጎላ መሆኑን ምሁሩ ተናግረዋል፡፡ በአንፃሩ ግን ጉዳዩ በቀጣይነት የምናገኘውን ጥቅም የሚያስቀር ዓይነት መሣሪያ ወይም መንገድ መሆን እንደሌለበት አስገንዝበዋል፡፡ ለአብነት በ2012 ዓ.ም ወደ ውጭ ሀገራት ከተሸጠው የኤሌክትሪክ ኃይል አገልግሎት የተገኘው የገንዘብ ምንዛሬ አሁን አሜሪካ በእርዳታ መልኩ ትሰጣለች ከተባለው የበለጠ መሆኑን አመላክተዋል። በዘንድሮ ዓመት ለጎረቤት ሀገራት ለሱዳን 568 ነጥብ 6 ጌጋ ዋት ሰዓት እና ለጅቡቲ 579 ነጥብ 4 ጌጋ ዋት ሰዓት የኤሌክትሪክ ኃይል ሽያጭ ቀርቦ 66 ነጥብ 4 ሚሊዮን የአሜሪካን ዶላር መገኘቱን ከኢትዮጵያ ኤሌክትሪክ ኃይል አገልግሎት ኮሙዩኒኬሽን ዳይሬክቶሬት ያገኘነው መረጃ አመላክቷል፡፡ በዕቅድ 57 ሚሊዮን ዶላር ለመሰብሰብ ከታሰበው ጋር ሲነፃፀር የ16 ነጥብ 5 በመቶ ብልጫ እንዳለው የኢትዮጵያ ኤሌክትሪክ ኃይል አገልግሎት ኮሙዩኒኬሽን ዳይሬክተር ሞገስ መኮንን አሳውቀዋል፡፡   